Document ID: 32012R0493

REGULAMENTUL (UE) NR. 493/2012 AL COMISIEI
din 11 iunie 2012
de stabilire, în conformitate cu Directiva 2006/66/CE a Parlamentului European și a Consiliului, a normelor detaliate privind calculul nivelurilor de eficiență a reciclării în procesele de reciclare a deșeurilor de baterii și acumulatori
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/66/CE a Parlamentului European și a Consiliului din 6 septembrie 2006 privind bateriile și acumulatorii și deșeurile de baterii și acumulatori și de abrogare a Directivei 91/157/CEE (1), în special articolul 12 alineatul (6) litera (a),
întrucât:
(1)
Procesele de reciclare care, fiind parte a unei secvențe sau fiind procese autonome, reciclează deșeurile de baterii plumb-acid și nichel-cadmiu și cele provenite de la alte baterii și alți acumulatori trebuie să atingă nivelurile minime de eficiență a reciclării stabilite în partea B din anexa III la Directiva 2006/66/CE.
(2)
Trebuie stabilite norme detaliate de completare a părții B din anexa III la Directiva 2006/66/CE pentru calculul nivelurilor de eficiență a reciclării.
(3)
Este necesar să se definească procesul de reciclare ca fiind procesul care începe după colectarea și posibila sortare și/sau pregătirea pentru reciclare a deșeurilor de baterii și acumulatori obținute de o instalație de reciclare și care se finalizează atunci când fracțiile de ieșire sunt produse pentru a fi utilizate în scopul lor inițial sau în alte scopuri fără a fi supuse unei tratări ulterioare și care au încetat să mai fie deșeuri. Pentru a încuraja îmbunătățirea tehnologiilor existente și dezvoltarea tehnologiilor noi de reciclare și tratare, nivelurile de eficiență a reciclării trebuie să fie atinse de fiecare proces de reciclare.
(4)
Este necesar să se definească pregătirea pentru reciclare ca fiind o operație preliminară anterioară reciclării, în scopul de a o diferenția de procesul de reciclare a deșeurilor de baterii și acumulatori.
(5)
Nivelurile de eficiență a reciclării în procesele de reciclare a deșeurilor de baterii și acumulatori trebuie calculate făcându-se trimitere la compoziția chimică a fracțiilor de intrare și ieșire și având în vedere cele mai recente progrese tehnice și științifice și trebuie puse la dispoziția publicului.
(6)
Este necesară armonizarea informațiilor care trebuie comunicate de reciclatori, în scopul de a monitoriza conformitatea cu cerințele privind nivelul de eficiență a reciclării aplicabile în întreaga Uniune Europeană.
(7)
Este necesar ca reciclatorii de deșeuri de baterii și acumulatori să aibă la dispoziție cel puțin 18 luni pentru a-și adapta procesele tehnologice la noile cerințe de calcul al nivelurilor de eficiență a reciclării.
(8)
Măsurile prevăzute de prezentul regulament sunt în conformitate cu avizul comitetului instituit prin articolul 39 din Directiva 2008/98/CE a Parlamentului European și a Consiliului (2),
ADOPTĂ PREZENTUL REGULAMENT:
Articolul 1
Domeniul de aplicare
Prezentul regulament se aplică de la 1 ianuarie 2014 proceselor de reciclare la care sunt supuse deșeurile de baterii și acumulatori.
Articolul 2
Definiții
În sensul prezentului regulament, se aplică următoarele definiții:
1.
„proces de reciclare” înseamnă orice operațiune de reprelucrare menționată la articolul 3 alineatul (8) din Directiva 2006/66/CE, la care sunt supuse deșeurile de baterii și acumulatori cu plumb-acid și nichel-cadmiu și alte deșeuri de baterii și acumulatori, care are drept consecință producția de fracții de ieșire definite la punctul 5 din prezentul articol. Procesul de reciclare nu include sortarea și/sau pregătirea pentru reciclare/eliminare și poate fi desfășurat într-o singură instalație sau în mai multe instalații;
2.
„pregătirea pentru reciclare” înseamnă tratarea deșeurilor de baterii și/sau acumulatori înaintea procesului de reciclare care include, printre altele, depozitarea, manipularea, dezmembrarea ansamblurilor de baterii sau separarea fracțiilor care nu fac parte din baterie sau acumulator;
3.
„nivelul de eficiență a reciclării” într-un proces de reciclare înseamnă raportul exprimat ca procent obținut prin împărțirea masei fracțiilor de ieșire care reprezintă reciclarea la masa fracției de intrare a deșeurilor de baterii și acumulatori;
4.
„fracție de intrare” înseamnă masa deșeurilor de baterii și acumulatori colectate care intră în procesul de reciclare definit în anexa I;
5.
„fracție de ieșire” înseamnă masa materialelor care rezultă din fracția de intrare în urma procesului de reciclare definit în anexa I, fără a fi supuse unei tratări ulterioare, și care au încetat să mai fie deșeuri sau care vor fi utilizate în scopul lor inițial sau în alte scopuri, cu excepția recuperării energiei.
Articolul 3
Calculul nivelului de eficiență a reciclării
(1) Metoda stabilită în anexa I se utilizează la calculul nivelului de eficiență a reciclării într-un proces de reciclare a deșeurilor de baterii și acumulatori cu plumb-acid și nichel-cadmiu și a altor baterii și acumulatori.
(2) Metoda stabilită în anexa II se utilizează la calculul ratei conținutului de plumb reciclat în orice proces de reciclare.
(3) Metoda stabilită în anexa III se utilizează la calculul ratei conținutului de cadmiu reciclat în orice proces de reciclare.
(4) Reciclatorii comunică anual informațiile indicate în anexa IV, anexa V și anexa VI, după caz, și le transmit autorităților competente din statul membru respectiv în termen de cel mult patru luni de la sfârșitul anului calendaristic în cauză. Până la 30 aprilie 2015, reciclatorii trimit primele rapoarte anuale.
(5) Raportarea nivelului de eficiență a reciclării include toate etapele specifice ale reciclării și toate fracțiile de ieșire corespunzătoare.
(6) În cazul în care un proces de reciclare se desfășoară în mai mult de o instalație, primul reciclator este responsabil pentru prezentarea informațiilor necesare prevăzute la punctul 4 către autoritățile competente din statul membru respectiv.
Articolul 4
Intrarea în vigoare
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 iunie 2012.

Labels: 1
20